CELEX: C2006/036/49
Language: el
Date: 2006-02-11 00:00:00
Title: Υπόθεση C-436/05: Αίτηση για την έκδοση προδικαστικής αποφάσεως που υπέβαλε το Hof van Beroep te Antwerpen (Βέλγιο) με απόφαση της  29ης Νοεμβρίου 2005  στην υπόθεση Lucien De Graaf και Gudula Daniels κατά Βελγικού Δημοσίου

11.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 36/24
            
         Αίτηση για την έκδοση προδικαστικής αποφάσεως που υπέβαλε το Hof van Beroep te Antwerpen (Βέλγιο) με απόφαση της 29ης Νοεμβρίου 2005 στην υπόθεση Lucien De Graaf και Gudula Daniels κατά Βελγικού Δημοσίου
   (Υπόθεση C-436/05)
   (2006/C 36/49)
   Γλώσσα διαδικασίας: η ολλανδική
   Με απόφαση της 29ης Νοεμβρίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 5 Δεκεμβρίου 2005, το Hof van Beroep te Antwerpen (Βέλγιο), στο πλαίσιο της διαφοράς μεταξύ, αφενός, Lucien De Graaf και Gudula Daniels και, αφετέρου, Βελγικού Δημοσίου, που εκκρεμεί ενώπιόν του, ζητεί από το Δικαστήριο των Ευρωπαϊκών Κοινοτήτων την έκδοση προσδικαστικής αποφάσεως επί των εξής ερωτημάτων:
   
               1.
            
            
               Έχει ο κανονισμός 1408/71 (1) εφαρμογή επί της επιβαρύνσεως aanvullende crisisbijdrage η οποία επιβλήθηκε από τον εθνικό νομοθέτη και έχει ως σκοπό να αποτελέσει μια εναλλακτική χρηματοδότηση της κοινωνικής ασφαλίσεως;
            
         
               2.
            
            
               Επιτρέπει το άρθρο 39 ΕΚ στο Βέλγιο να υπαγάγει ένα φυσικό πρόσωπο, το οποίο κατοικεί στο Βέλγιο αλλά ασκεί τις επαγγελματικές του δραστηριότητες (σχεδόν) εξ ολοκλήρου σε άλλο κράτος μέλος, στην επιβάρυνση aanvullende crisisbijdrage για τη χρηματοδότηση της κοινωνικής ασφαλίσεως, όταν, όσον αφορά την κοινωνική ασφάλιση, το σχετικό πρόσωπο δεν έχει υποχρέωση καταβολής εισφορών στο Βέλγιο αλλά στο κράτος εργασίας του, ενώ όλοι οι άλλοι που κατοικούν στο κράτος κατοικίας του και υπόκεινται στην επιβάρυνση aanvullende crisisbijdrage έχουν υποχρέωση καταβολής εισφορών κοινωνικής ασφαλίσεως στο Βέλγιο;
            
         
               3.
            
            
               Επιτρέπει το άρθρο 39 ΕΚ σε ένα κράτος μέλος να διακρίνει μεταξύ των φορολογουμένων με το να φορολογεί τους κατοίκους της μεθορίου, που εργάζονται σε άλλο κράτος μέλος, σε σημαντικό βαθμό βαρύτερα απ' όσο φορολογεί τους κατοίκους ημεδαπής που δεν κατοικούν στη μεθόριο και που και αυτοί εργάζονται σε άλλο κράτος μέλος;
            
         
               4.
            
            
               Δύναται ένας κάτοικος κράτους μέλους, ο οποίος ασκεί τις επαγγελματικές του δραστηριότητες σχεδόν εξ ολοκλήρου σε άλλο κράτος μέλος (ο Α), να επικαλεστεί την αρχή της «μεταχειρίσεως του μάλλον ευνοουμένου κράτους» όταν το κράτος μέλος προβλέπει ευνοϊκότερη φορολογική μεταχείριση για άλλους κατοίκους ημεδαπής που και αυτοί ασκούν τις επαγγελματικές τους δραστηριότητες σχεδόν εξ ολοκλήρου σε τρίτο κράτος μέλος (τους Β);
            
         
               5.
            
            
               Εμποδίζει το άρθρο 39 ΕΚ ή κάποια άλλη διάταξη ένα κράτος μέλος να μην επιτρέπει τη φορολογική έκπτωση των εισφορών υγειονομικής ασφαλίσεως στην περίπτωση ενός κατοίκου ημεδαπής ο οποίος ασκεί τις επαγγελματικές του δραστηριότητες σχεδόν εξ ολοκλήρου σε άλλο κράτος μέλος όταν τέτοια έκπτωση ισχύει τόσο για τους κατοίκους του κράτους κατοικίας όσο και για αυτούς του κράτους εργασίας που δεν χρησιμοποιούν την ελευθερία κυκλοφορίας των εργαζομένων;
            
         
               6.
            
            
               Εμποδίζει το άρθρο 39 ΕΚ ή κάποια άλλη διάταξη το κράτος κατοικίας να εξαρτά τη φορολογική έκπτωση των εισφορών υγειονομικής ασφαλίσεως μεταξύ άλλων από την προϋπόθεση ότι η υγειονομική αυτή ασφάλιση συμφωνήθηκε με αναγνωρισμένο στο κράτος κατοικίας αλληλασφαλιστικό φορέα, ενώ, κατά τη νομοθεσία του κράτους κατοικίας, για τους κατοίκους του κράτους αυτού οι οποίοι χρησιμοποιούν την ελευθερία κυκλοφορίας των εργαζομένων είναι νομικώς αδύνατον να συμφωνήσουν επικουρική υγειονομική ασφάλιση με τέτοιον αλληλασφαλιστικό φορέα;
            
         
      (1)  Κανονισμός (ΕΟΚ) 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας (ΕΕ ειδ. έκδ. 05/001, σ. 73).